তাঁর সরকার এ বিষয়ে চিন্তাভাবনা করছে বলেও জানিয়েছেন মোদী। 
গুজরাতের আমদাবাদের এক দৃষ্টিহীন শিক্ষক দিলীপ চৌহান ‘মন কি বাত’ অনুষ্ঠানে জানিয়েছেন, তিনি কেন্দ্রীয় সরকারের এক প্রচারাভিযানে (অ্যাক্সেসিবল ইন্ডিয়া ক্যাম্পেন) ২০০০ জন পড়ুয়ার সামনে বক্তৃতা করেছিলেন। প্রতিবন্ধীদের পাশে কীভাবে দাঁড়ানো যায়, সে সম্পর্কে নিজের মতামত দিয়েছিলেন। তাতে অনুপ্রাণিত হয়েছিল ছাত্রছাত্রীরা। ওই প্রচারাভিযানের জন্য প্রধানমন্ত্রীকে ধন্যবাদ জানিয়েছিলেন দিলীপ। এ সম্পর্কে বলতে গিয়ে প্রধানমন্ত্রী দিব্যাঙ্গ-প্রসঙ্গ তোলেন। তাঁর কথায়, ‘‘যাঁদের একটি অঙ্গ নেই বা অঙ্গ ঠিক মতো কাজ করে না, তাঁদের আমরা বিকলাঙ্গ বলি। তাঁদের সঙ্গে পরিচিত হলে, তাঁদের কাজ দেখলে, আমাদের মনে প্রশ্ন জাগে, কীভাবে তাঁরা কাজ করছেন। ঈশ্বর তাঁদের অতিরিক্ত শক্তি দিয়েছেন। সেই কারণেই আমার মনে হয়, বিকলাঙ্গ না বলে তাঁদের দিব্যাঙ্গ বলে উচিত।’’ 
মোদীর মধ্যে স্বামী বিবেকানন্দের ছায়া দেখতে পান দিলীপ। তাঁর কথায়, ‘‘স্বামী’জির মতো তিনিও ভাবেন ভারতকে কীভাবে মহান দেশে পরিণত করা যায়। তিনি আমার অনুপ্রেরণা।’’
ওই রেডিও-অনুষ্ঠানে মধ্যপ্রদেশের ভোজপুরা গ্রামের এক প্রবীণ রাজমিস্ত্রি দিলীপ সিংহ মালব্যের কথাও উল্লেখ করেছেন প্রধানমন্ত্রী। তিনি জানিয়েছেন, দিলীপ বিনা পারিশ্রমিকে নিজের গ্রামে ১০০ শৌচালয় তৈরি করেছেন। প্রধানমন্ত্রীর মতে, দিলীপেরাই ভারতের প্রকৃত শক্তি। 
আগামী ১৬ জানুয়ারি থেকে ‘স্টার্ট আপ ইন্ডিয়া’ প্রকল্পের সূচনা হবে বলেও জানিয়েছেন প্রধানমন্ত্রী। এই প্রকল্পের মূল লক্ষ্য, দেশের যুবসমাজকে নতুন শিল্প-ভাবনায় উৎসাহিত করা।